কলকাতা: পথে নামতেই মমতা বন্দ্যোপাধ্যায়ের নিশানায় বামেরা। TMCP-র প্রতিষ্ঠা দিবস উপলক্ষ্যে মেয়ো রোডে সভা। কিন্তু, মুখ্যমন্ত্রীর তোপের মুখে রইল সোমবারের নবান্ন অভিযানই। "২০১৬ কেন ৩০১৬ তেও ক্ষমতায় আসবে না বামেরা", শুরুটা হল এভাবেই। তারপর ছুটল লাগাতার গোলাগুলি। সীমান্তে পাক অস্ত্র বিরতি লঙ্ঘনের মতোই তোপ দাগলেন মুখ্যমন্ত্রী। ৪৫ মিনিটের বক্তৃতার চল্লিশ মিনিট জুড়েই বামেদের নবান্ন অভিযান। TMCP-র প্রতিষ্ঠা দিবস উদযাপন। ছাত্র সমাজকে মুখ্যমন্ত্রী কী বার্তা দেন সেদিকে নজর ছিল রাজনৈতিক মহলের। মাঝেমধ্যে ছাত্র-শিক্ষক-শিক্ষাব্যবস্থার দুএকটি কথা বললেন। বলেই ফিরলেন মূল প্রসঙ্গে। তাঁর নিশানায় বামেরাই।  নাম না করেই নিশানা করলেন বিরোধী দলনেতাকে।
 
রাজ্যে বাম শক্তি ও সংগঠন এখন যথেষ্টই দুর্বল। গত চারবছরে বিভিন্ন নির্বাচনেও লাগাতার রক্তক্ষয় হয়েছে বামেদের। তাহলে একটি মাত্র মিছিলে কেন এত উত্তেজিত হয়ে পড়লেন মুখ্যমন্ত্রী। ইঙ্গিত মিলল তাঁর কথাতেই।